Document ID: 32011R1238

РЕГЛАМЕНТ ЗА ИЗПЪЛНЕНИЕ (ЕС) № 1238/2011 НА КОМИСИЯТА
от 30 ноември 2011 година
за изменение на Регламент (ЕС) № 372/2011 за определяне на количествените ограничения за износ на извънквотна захар и изоглюкоза до края на пазарната 2011/2012 година
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 61, първа алинея, буква г) във връзка с член 4 от него,
като има предвид, че:
(1)
Съгласно член 61, първа алинея, буква г) от Регламент (ЕО) № 1234/2007 количеството захар и изоглюкоза, произведено в рамките на дадена пазарна година в превишение на квотата, посочена в член 56 от същия регламент, може да бъде изнесено само в рамките на количествените ограничения, които следва да бъдат определени.
(2)
Подробни правила за прилагане по отношение на извънквотния износ, и по-специално по отношение на издаването на лицензии за износ, са изложени в Регламент (ЕО) № 951/2006 на Комисията от 30 юни 2006 г. за установяване на подробни правила за прилагането на Регламент (ЕО) № 318/2006 на Съвета по отношение на търговията с трети държави в сектора на захарта (2). Количественото ограничение обаче следва да се определя за всяка пазарна година с оглед на потенциалните благоприятни възможности на външните пазари.
(3)
За пазарната 2011/2012 година Регламент за изпълнение (ЕС) № 372/2011 на Комисията (3) определи количествено ограничение от 650 000 тона за износ на извънквотна захар и 50 000 тона за износ на извънквотна изоглюкоза. Регламент за изпълнение (ЕС) № 372/2011 следва да се прилага от 1 януари 2012 г. и поради това преди тази дата не могат да се подават заявления за лицензии за износ по отношение на количествените ограничения, определени от същия регламент.
(4)
Според най-актуалните оценки производството на извънквотна захар би могло да се увеличи значително през пазарната 2011/2012 г. поради отличните климатични условия и увеличената посевна площ. Очаква се производството на извънквотна захар да се увеличи от 2 333 000 тона през 2010/2011 година до 4 920 000 тона през 2011/2012 година и поради това следва да се осигурят допълнителни възможности за пазарна реализация на извънквотна захар.
(5)
В Регламент (ЕС) № 397/2010 на Комисията от 7 май 2010 година за определяне на количествените ограничения за износ на извънквотна захар и изоглюкоза до края на пазарната 2010/2011 година (4) количественото ограничение за износ на извънквотна изоглюкоза е определено на 50 000 тона. С оглед на силното търсене на външния пазар това количество беше увеличено на 65 000 тона с Регламент за изпълнение (ЕС) № 852/2011 на Комисията от 24 август 2011 г. за изменение на Регламент (ЕС) № 397/2010 по отношение на количествените ограничения за износ на извънквотна изоглюкоза до края на пазарната 2010/2011 година (5).
(6)
Като се има предвид, че таванът на СТО за износ през пазарната 2011/2012 година не е използван изцяло, е уместно да се увеличи количественото ограничение за износ на извънквотна захар със 700 000 тона, за да се използват всички възможни пазари за наличния продукт. Тази мярка ще предостави допълнителни бизнес възможности за сектора на захарта в Съюза. Аналогично, количественото ограничение за износ на извънквотна изоглюкоза следва да се увеличи с 20 000 тона въз основа на опита от пазарната 2010/2011 година. За да могат производителите на извънквотна захар и изоглюкоза в Съюза да използват пазарните възможности на своите пазари за износ и да се възползват от текущите високи международни цени, е целесъобразно увеличените количества да бъдат предоставени преди 1 януари 2012 г. С цел гарантиране на добро управление на пазара, заявленията за лицензии за количеството от 700 000 тона следва да са разрешени от 1 декември 2011 г., докато заявленията за лицензии за количеството от 650 000 тона следва да са разрешени единствено от 1 януари 2012 г. Поради това за количеството от 700 000 тона е необходимо да се предвиди дерогация от Регламент за изпълнение (ЕС) № 1010/2011 на Комисията (6).
(7)
Регламент за изпълнение (ЕС) № 372/2011 следва да бъде съответно изменен.
(8)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент за изпълнение (ЕС) № 372/2011 се изменя, както следва:
1)
Член 1 се изменя, както следва:
а)
параграф 1 се заменя със следното:
„1. За пазарната 2011/2012 година, считано от 1 октомври 2011 г. до 30 септември 2012 г., количественото ограничение, посочено в член 61, първа алинея, буква г) от Регламент (ЕО) № 1234/2007, е 1 350 000 тона за износ без възстановявания на извънквотна бяла захар с код по КН 1701 99. Това количество се разпределя по следния начин:
а)
700 000 тона се предоставят, считано от 1 декември 2011 г., и
б)
650 000 тона се предоставят, считано от 1 януари 2012 г.“;
б)
добавя се следният параграф:
„3. Член 1, параграф 3 от Регламент за изпълнение (ЕС) № 1010/2011 на Комисията (7) не се прилага за количеството от 700 000 тона, което ще бъде налично от 1 декември 2011 г. в съответствие с параграф 1 от настоящия член.
2)
Член 2, параграф 1 се заменя със следното:
„1. За пазарната 2011/2012 година, считано от 1 октомври 2011 г. до 30 септември 2012 г., количественото ограничение, посочено в член 61, първа алинея, буква г) от Регламент (ЕО) № 1234/2007, е 70 000 тона във вид на сухо вещество за износ без възстановявания на извънквотна изоглюкоза с кодове по КН 1702 40 10, 1702 60 10 и 1702 90 30.“
3)
В член 3 вторият параграф се заличава.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от 1 декември 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 ноември 2011 година.

Labels: 7
3
17
4